钦定古今图书集成/明伦汇编/官常典/第541卷 > 李涞
## 钦定古今图书集成/明伦汇编/官常典/第541卷 > 李涞

按《明外史》本传：“涞，容城人。由世荫为保定后卫指挥
佥事，历署都指挥佥事，辽东副总兵。居官公廉，无媮
衣甘食，禁所部毋苛敛，一军德之。进署都督佥事，为
山西总兵官。寇四入驴皮砦诸处，涞及游击史略御
却之。寇再瞰三关，涞拒险不得入。俄数万骑突神池、
利民诸堡，涞率游击李良臣、丘陞等迎战于野猪沟”，
驱之出境。录功，进署都督同知。以援河曲老营堡稍
后，停俸七月。三十二年，寇大举犯大同。总督苏祐督
涞及诸将御之永安堡。宣大总兵官刘大章、吴瑛壁
近地不肯前，寇遂得利去。寻复自大同入。山西巡抚
赵时春帅师至广武，闻有零骑，欲亲击之。涞力谏不
从，追及于大虫岭，伏兵四起。涞太息谓时春：“公急去，
吾死此时。”春乃奔。寇欲追之，涞殊死遮击，与子松及
游击李桂，参将冯恩，守备孔宾、高迁，指挥陈金、尹忠、
俞辉皆战死，一军尽没。事闻，赠涞少保，左都督，赐谥
忠愍，荫子世指挥使，立祠予祭葬。松亦赠指挥同知。
桂，大同右卫人，赠都督佥事，谥“毅勇”，荫子世指挥佥
事。恩以下赠恤有差。《史略》：“后为宣府参将。三十二年
三月御寇西路新开口，战殁。诏赠左都督，谥忠壮。”